Liggeunderlag, soveposer og endda telte er spredt ud foran H&M-butikken på Amagertorv i København.

Cirka tredive unge har slået lejr, og den første bredte sit underlag ud allerede mandag ved 18-tiden.

De unge drenge og piger ligger i kulden for at få lov til at købe en eksklusiv kollektion, som H&M har lavet i samarbejde med det franske couture-mærke Balmain.

Tusindvis af kroner klar til brug

Kollektionen bliver sat til salg i udvalgte H&M-butikker torsdag klokken 9.00.

- Det er 100 procent det værd. Den kollektion er så fed. Det samarbejde kommer man aldrig til at se igen, siger 16-årige Lucas Herskind, som havde førstepladsen i køen tirsdag eftermiddag.

Han regner med at bruge 6.000 kr. på tøjet, mens andre i køen har tænkt sig at bruge et beløb i omegnen af 15-18.000 kr.